જર્મન સરમુખત્યાર હિટલરના નાઝી સૈન્યે પાડોશી દેશ પોલેન્ડ પર ચઢાઈ કરી, એ સાથે જ માનવ ઇતિહાસના સૌથી વિનાશક યુદ્ધનાં મંડાણ થયાં. એક તરફ બ્રિટન અને ‘મિત્રરાષ્ટ્રો’, તો બીજી તરફ જર્મની, ઇટાલી તથા જાપાન- એવી બે છાવણીઓમાં અમેરિકા ‘તટસ્થ’ હતું, પણ જાપાને પર્લ હાર્બર પર હવાઈ હુમલો કર્યા પછી અમેરિકાને યુદ્ધમાં દાખલ થવું પડ્યું. ૩૦ એપ્રિલ, ૧૯૪૫ના રોજ હિટલરે આત્મહત્યા કર્યા પછી મે, ૧૯૪૫માં જર્મની પડ્યું અને ઓગસ્ટ, ૧૯૪૫માં અમેરિકાના અણુહુમલા પછી સપ્ટેમ્બર, ૧૯૪૫માં જાપાન શરણે આવી ગયું.